書事寄萬年厲員外
作者：劉得仁
朝代：唐

paragraphs: 帝城皆劇縣，令尹美居東。
遂拜趙張下，蹔離星象中。
擁歸從北闕，送上動南宮。
紫禁黃山遶，滄溟素滻通。
封疆親日月，邑里出王公。
賦稅充天府，歌謠入聖聰。
土膏寒麥覆，人海晝塵蒙。
廨宇松連翠，朝街火散紅。
文場新桂茂，粉署舊蘭崇。
留客揮盈爵，抽毫詠早鴻。
前騶潘岳貴，故里邵平窮。
勸隱蓮峰久，期耕樹谷同。
鳧飛將去葉，劒氣尚埋豐。
何必華陰土，方垂拂拭功。